En ek wil vir haar iets vertel van `n filosoof waarvan ek gelees het, en toe kan ek nie sy naam onthou nie en ek sê vir haar dis omdat my kop nou na al die jare al so vol inligting is, nou is daar nie meer plek vir nog nie. Ek moet die “delete” knoppie soek en van die verouderde inligting uitvee om plek te maak. Sy sê niks, maar ek vermoed sy dink ek moet die blou movies waarna ek gekyk het toe ek nog jonk was uitvee. Ek sê nee en sy vra nee wat? Sy weet nie ek weet nie!
Nou is dit naweek en die soet witwyn is goed so in die koue. Gelukkig is Wimbledon en die Duitse GP verby en die verkeerde ouens het gewen en ek het geween, die naweek lê oop en ek betree dit soos `n onskuldige, vol hoop en verwagting (tot die “Beeld” more sy opwagting maak.)